《三叹》
唐代·元稹

孤剑锋刃涩，犹能神彩生。有时雷雨过，暗吼阗阗声。

主人閟灵宝，畏作升天行。淬砺当阳铁，刻为干镆名。

远求鸊鹈莹，同用玉匣盛。颜色纵相类，利钝颇相倾。

雄为光电烻，雌但深泓澄。龙怒有奇变，青蛇终不惊。

仙凤翠皇死，葳蕤光彩低。非无鸳鸾侣，誓不同树栖。

飞驰岁云暮，感念雏在泥。顾影不自暖，寄尔蟠桃鸡。

驯养岂无愧，类族安得齐。愿言成羽翼，奋翅凌丹梯。

天骥失龙偶，三年常夜嘶。哀缘喷风断，渴且含霜啼。

长恐绝遗类，不复蹑云霓。非无駉駉者，鹤意不在鸡。

春来筋骨瘦，吊影心亦迷。自此渥洼种，应生浊水泥。

作者简介：元稹（779年－831年，或唐代宗大历十四年至文宗大和五年），字微之，别字威明，唐洛阳人（今河南洛阳）。父元宽，母郑氏。为北魏宗室鲜卑族拓跋部后裔，是什翼犍之十四世孙。早年和白居易共同提倡“新乐府”。世人常把他和白居易并称“元白”。